"Tant huwa kompetenti Edward Scicluna li Gvernijiet Nazzjonalisti preċedenti ħatruh f'diversi pożizzjonijiet għolja" Il-Partit Laburista jwieġeb għall-kritika tal-Oppożizzjoni fil-konfront tal-eks Ministru Edward Scicluna "Bernard Grech, u l-estremisti li poġġewh fil-kariga, qed irendu lill-Partit Nazzjonalista fl-iktar Oppożizzjoni negattiva fl-istorja tal-pajjiż." Dan qalu l-Partit Laburista fi stqarrija li ħareġ wara li l-PN attakka lill-Professur Edward Scicluna għall-kariga l-ġdida tiegħu ta' Gvernatur tal-Bank Ċentrali ta' Malta. Il-pl qal li l-Oppożizzjoni hija għal kollox "iżolata fl-attakk fuq il-Professur Edward Scicluna li mhux biss kiseb l-aqwa riżultati finanzjarji għal pajjiżna bħala Ministru għall-Finanzi imma jgawdi wkoll minn rispett kbir fuq livell internazzjonali." L-istqarrija kompliet tgħid li "tant huwa kompetenti Edward Scicluna li Gvernijiet Nazzjonalisti preċedenti ħatruh f'diversi pożizzjonijiet għolja fosthom l-eks Prim Ministru Fenech Adami li ħatru bħala direttur tal-istess Bank Ċentrali, u l-eks Prim Ministru Gonzi ħatru bħala membru fuq il-kumitat nazzjonali għall-bidla fl-ewro." "Il-Kap tal-Oppożizzjoni attakka lil Edward Scicluna għax, skont hu, m'huwiex aċċettabbli li Ministru għall-Finanzi jsir Gvernatur tal-Bank Ċentrali." Il-PL fakkar li dan huwa l-każ f'pajjiżi oħra Ewropej fosthom il-Portugal, l-iSlovakkja u l-Greċja u anke tal-President tal-Bank Ċentrali Ewropew li wkoll kienet Ministru tal-Finanzi. Fl-istqarrija l-PL qal li l-Partit Nazzjonalista nesa wkoll li l-Professur Josef Bonnici kien Ministru għas-Servizzi Ekonomiċi, imbagħad intbagħat fil-Qorti Ewropew tal-Awdituri, imbagħad inħatar bħala Gvernatur tal-Bank Ċentrali ta' Malta minn Gvern Nazzjonalista u għax il-Professur Bonnici huwa kompetenti, fl-2017, inħatar minn Gvern Laburista bħala Chairperson tal-Bank Malti għall-Iżvilupp. Il-PL ikkonkluda jgħid li "din hija d-differenza kruċjali. Il-Partit Nazzjonalista jattakka lil kull persuna li ma tkunx tal-istess twemmin tiegħu. Il-Partit Laburista lest jaħdem ma' kull min iħobb lil Malta u lest imexxiha 'l quddiem."